Ministeriet for Fødevarer, Landbrug og Fiskeri

Landbrugsstyrelsen

eu&projekt@lbst.dk

**Vedr.: Høring over udkast til bekendtgørelse og vejledning om tilskud til privat skovrejsning 2024 J.nr. 23-223205-000025**

13. december 2023

Landbrugsstyrelsen har den 15. november d.å. udsendt nærværende bekendtgørelse og vejledning i høring, og i denne forbindelse ønsker Danmarks Jægerforbund at give følgende bemærkninger:

I vejledningen fremgår det at tilskud til skovrejsning prioriteres efter at forbedre vandmiljøet ved at reducere udledningen af kvælstof, binde kulstof og beskytte drikkevandsressourcer. Danmarks Jægerforbunds holdning er at det vigtigt at sikre at tilskudsmidlerne desuden har så bæredygtig gavn som muligt. Derfor er det vigtigt at der også er fokus på at sikre og skabe en mere mangfoldig natur via skovrejsningsordningen. Derfor ser Danmarks Jægerforbund generelt positivt på mulighederne i tilskudsordningen til skovrejsning.

Danmarks Jægerforbund vil gerne påpege at naturværdier i højere grad kunne tænkes ind i ordningen, ved at sikre at der generelt prioriteres projekter hvor der anvendes hjemmehørende arter og tillades naturlig tilgroning frem for projekter med ikke-hjemmehørende arter. De hjemmehørende arter er bedre tilpasset den danske natur og derfor er der også flest øvrige arter tilknyttet disse, og dermed er der et større potentiale for en mere mangfoldig natur ved brug af hjemmehørende arter.

I vejledningens punkt 5.2.3.5 Ydre løvskovbryn, fremgår det at mindst 20 pct. af det samlede antal planter i skovbrynet skal være buske, og at andelen af buske, småtræer og ammetræer maksimalt må udgøre 40 pct. af det samlede antal planter. Dette bør ændres til at der ud af det samlede plantetal, skal buske og småtræer mindst udgøre 65 % og maksimalt 75 %. Det er ud fra den betragtning at skovbrynene udover at yde en beskyttende effekt for kerneskoven, også bør have et særligt fokus på at fremme naturværdier. Det er netop i overgangszonen mellem skov og det åbne land at der findes høje naturværdier, og hvor træproduktionen er mindre optimal. Ved at anvende buskarter i skovbrynene skabes der er en større naturlig variation i form af større artsdiversitet og et fleretageret kronelag. For at fremme biodiversiteten bør bredden på skovbryn absolut mindst være 20 meter – uanset hvilke verdenshjørner skovbrynene er orienteret mod. Specielt i forbindelse med etablering af større skovarealer bør skovbrynene være minimum 30-40 meter i bredden.

Under punkt 5.2.3.5 Ydre løvskovbryn, refereres der til bilag 3 med hvilke løvtræ- og buskarter der kan indplantes i skovbryn, bilaget nævnes dog i vejledningen som ”bilag 1.2 Liste med træ- og buskarter til skovbryn”. Dette bør stemme overens med det, der refereres til. Denne liste består af hjemmehørende arter, derfor bør følgende arter også fremgå af listen: Vedbend (Hedra helix), Brombær (Rubus plicatus), Hindbær (Rubus idaeus), Vild kaprifolium (Lonicera periclymenum), Solbær (Ribes nigrum) og Ribs (Ribes rubrum).

Spørgsmål vedrørende høringssvaret eller ved behov for uddybende kommentarer, bedes rettet til Zacharias Jacobsen, Afdelingen for Rådgivning og Uddannelse. Telefon: 51 90 06 14 Mail: zja@jaegerne.dk

Venlig hilsen

Danmarks Jægerforbund



Claus Lind Christensen

Formand

Direkte tlf. + 45 27 80 28 55

E-mail clc@jaegerne.dk